FANT RULLESTOL: Thomas Edvardsen fant rullestolen til høyre etter et russearrangement på Tryvann og ville levere den tilbake. Foto: PRIVAT / Zahid Yasin

Thomas (42) fant rullestol verdt flere tusen - fikk beskjed fra NAV om å kaste den

(VG Nett) Rullestolen koster over 11.000 kroner og er i god stand. Da Thomas Edvardsen ville levere den tilbake ble han bedt om å kaste den.

Sissel Kruse Larsen

Oppdatert 30. mai 2012

Artikkelen er over åtte år gammel

42-åringen driver et firma som står bak store arrangementer, blant annet de årlige russetreffene på Tryvann i Oslo.

Har du opplevd noe lignende?Kontakt VG Netts journalist her!

Etter russetiden var over, og festområdet var ryddet, fant Edvardsen en rullestol. Den tok han med til firmaets lager på Alnabru i Oslo.

Koster over 11.000

Stolen er av merket «Netti 3 Comfort», og leverandør «Alu Rehab» som selger slike stoler, opplyser at modellen Edvarsen fant koster 11.513 kroner.

- Jeg tenkte at det var for dumt å kaste en rullestol som ser ut til å være i tipp, topp stand, forteller han til VG Nett.

Saken fortsetter under bildet ...

TILHØRER: På to etikketer klistret på rullestolen står det skrevet at den eies av Nav og Trygdeetaten. Foto: Zahid Yasin

Han ringte derfor til NAV for å finne ut hvordan kan kunne få levert tilbake stolen til eieren. Der ble han satt over til Hjelpemiddelsentralen. Der fikk han beskjed om at stolens eier ikke lenger var i live.

- Hos Hjelpemiddelsentralen sa de at det ikke kunne skrives ut en returseddel for stolen, og ingen kunne hente den.

Så ble han bedt om å kontakte Teknisk ordrekontor i Oslo kommune.

Fikk beskjed om å kaste stolen

- Der fikk jeg beskjed om at de ikke kunne hente noe som helst før de fikk en returseddel fra Hjelpemiddelsentralen. Jeg ga beskjed om at jeg driver et privat firma, og ikke har tid til å bruke flere dager på å levere en stol jeg har funnet, forteller Edvardsen.

Da fikk han beskjed om å kaste stolen.

Hva synes du om denne saken? Delta i debatten nederst i artikkelen!

- Det gjorde meg opprørt. De må jo ha folk som kjører rundt og henter inn utstyr som kommer på avveie. Dette er mine og dine skattepenger, og stolen koster mange tusen kroner, sier han og legger til:

- Jeg blir oppgitt over sløsingen med ressurser, nå må de sikkert kjøpe en ny stol.

NAV Hjelpemiddelsentralen: Vi har rutiner

Liv Kari Tokheim, leder for NAV Hjelpemiddelsentralen i Oslo og Akershus som er en del av NAV-systemet, sier til VG Nett at de har rutiner for hvordan det skal håndteres når noen finner hjelpemidler.

HAR RUTINER: Liv Kari Torkheim sier at det finnes rutiner for hvordan henvendelser om funnede hjelpemidler skal håndteres. Foto: Privat



- Det er så sjelden at det skjer, at den som har uttalt seg i denne saken ikke har vært klar over de rutinene som finnes, sier Tokheim.

Hun forteller at hvis noen kontakter NAV og sier at de har funnet et hjelpemiddel skal det først avklares om vedkommende har mulighet til å levere inn hjelpemiddelet selv.

- Hvis det ikke er mulig så skal vi hente det, eller så sender vi en bergingsbil hvis det er et stort hjelpemiddel, sier hun og understreker:

- Jeg har jobbet her i tre og ett halvt år og har bare vært borti én sak som dette. Da kan det være en glipp, vi skal jo få inn igjen alle hjelpemidler.

Publisert: 30.05.12 kl. 17:48 Oppdatert: 30.05.12 kl. 18:33